**Rozvojové projekty v oblasti finančnej gramotnosti a výchovy k podnikaniu**

 **(ŠIOV – o FG, SCCF a PSM)**

**Finančná gramotnosť a podnikateľské vzdelávanie na ŠIOV**

Na základe uznesenia vlády Slovenskej republiky č. 447 z 2. júla 2008 sa stal dôležitou súčasťou vzdelávacieho procesu „Návrh stratégie vzdelávania vo finančnej oblasti a manažmentu osobných financií“. Jeho výstupom bol Národný štandard finančnej gramotnosti verzia 1.0 vypracovaný v roku 2008. Ostatný v rade je **Národný štandard finančnej gramotnosti verziu 1.2** ([www.minedu.sk/narodny-standard-financnej-gramotnosti-verzia-12](http://www.minedu.sk/narodny-standard-financnej-gramotnosti-verzia-12)), ktorý bol spracovaný v rámci optimalizácie Národného štandardu finančnej gramotnosti verziu 1.1 (NŠFG).

**Štátny inštitút odborného vzdelávania (ŠIOV)**, ako člen Medzirezortnej expertnej skupiny pre finančnú gramotnosť (ďalej MES FG), spracoval a odporúčal schváliť **Národný štandard finančnej gramotnosti verziu 1.2**, ktorý zohľadňuje potrebu optimalizácie Národného štandardu finančnej gramotnosti verziu 1.1 z dôvodu rozsiahlosti tém a takisto zapracovania úpravy pre zabezpečenie hlavných cieľov podnikateľského vzdelávania. Schválilo ho Ministerstvo školstva, vedy, výskumu a športu Slovenskej republiky dňa 9. marca 2017 pod číslom 2017-1053/10961:12-10E0 s účinnosťou od 1. septembra 2017 začínajúc prvým ročníkom.

V rámci prijatých záverov pracovného stretnutia MES FG zo 14. septembra 2017 **ŠPÚ** a **ŠIOV** pripravili návrh aktualizovanej **Metodiky pre zapracovanie a aplikáciu tém finančnej gramotnosti do školských vzdelávacích programov základných škôl a stredných škôl.** Metodika bola schválená ministerkou školstva, vedy, výskumu a športu Slovenskej republiky **dňa 10. júla 2018 pod číslom 2018/4154:7-10E0  s účinnosťou od 1. septembra 2018** a je zverejnená na webovom sídle Ministerstva školstva, vedy, výskumu a športu Slovenskej republiky <http://www.minedu.sk/metodika-financnej-gramotnosti/>.

**Rozvojové projekty v oblasti finančnej gramotnosti a výchovy k podnikaniu**

V roku 2015 Ministerstvo školstva, vedy, výskumu a športu (ďalej len „ministerstvo“) vyhlásilo dve výzvy na podanie žiadosti o financovanie rozvojového projektu na podporu organizačného zabezpečenia vzdelávania pedagogických zamestnancov v oblasti finančnej gramotnosti a výchovy k podnikaniu v celkovej výške 87 303 € a v roku 2016 jednu výzvu vo výške 59 300 €. Maximálna výška účelových finančných prostriedkov pre jeden projekt bola a stále je **2 000,00 EUR**. Účelové finančné prostriedky boli pridelené 42 školám v roku 2015 (19 ZŠ, 23 SŠ) a v roku 2016 získalo podporu 27 škôl (4 ZŠ, 23 SŠ).

V apríli 2017 ministerstvo zverejnilo výzvu na financovanie rozvojových projektov v oblasti finančnej gramotnosti a výchovy k podnikaniu na rok 2017 vo výške **44 000 EUR**. Celkom splnilo podmienky výzvy 24 škôl (12 ZŠ a 12 SŠ).

Výzva ministerstva na podporu rozvojových projektov na rok 2018 bola vo výške **44 000 EUR.** Podporu získalo 23 škôl (7 ZŠ a 16 SŠ).

V roku 2019 a aj v roku 2020 bola vyhlásená výzva vo výške 50 000 EUR. Podporu v roku 2019 získalo 26 škôl (3 ZŠ a 23 SŠ) a v roku 2020 tiež získalo podporu 26 škôl (5 ZŠ a 21 SŠ).

Výzva v roku 2020 bola vyhlásená a projekty sa po prvý raz realizovali v čase prvej vlny pandémie COVID-19.

V roku 2021 ministerstvo zverejnilo už siedmy rok výzvu na predloženie žiadostí o financovanie rozvojových projektov podpory organizačného zabezpečenia vzdelávania pedagogických zamestnancov v oblasti finančnej gramotnosti a výchovy k podnikaniu vo výške **50 000 EUR.** Výzva bola podaná v čase končiacej veľmi náročnej druhej vlny pandémie COVID-19.

Cieľom výzvy bolo vzdelávanie pedagogických zamestnancov v oblasti finančnej gramotnosti a výchovy k podnikaniu v súlade s **Národným štandardom finančnej gramotnosti verzia 1.2.**

Pre školy, ktoré predkladali žiadosť prvý raz boli oblasťou podpory organizačného zabezpečenia vzdelávania pedagogických zamestnancov v oblasti finančnej gramotnosti a výchovy k podnikaniu boli témy Národného štandardu finančnej gramotnosti verzia 1.2 zamerané na:

* Finančná zodpovednosť spotrebiteľov,
* Plánovanie, príjem a práca,
* Rozhodovanie a hospodárenie spotrebiteľov,
* Úver a dlh,
* Sporenie a investovanie,
* Riadenie rizika a poistenie

Pre školu, ktorá už aspoň raz čerpala účelové finančné prostriedky pridelené ministerstvom na financovanie rozvojového projektu na podporu organizačného zabezpečenia vzdelávania pedagogických zamestnancov v oblasti finančnej gramotnosti a výchovy k podnikaniu, boli oblasťou podpory témy zamerané na:

* Boj proti korupcii, podvodom, ochrana finančných záujmov EÚ,
* Výchovu k podnikaniu,
* Ochranu spotrebiteľa.

Predložené návrhy projektov vyhodnotila komisia podľa stanovených podmienok a kritérií predkladania projektov, v súlade so štatútom pre výber, hodnotenie a finančnú podporu projektov pre oblasť finančnej gramotnosti.

Na výzvu v roku 2021 bolo predložených 87 žiadostí v celkovej požadovanej čiastke 163 608, 00 EUR. Z toho bolo 38 základných škôl a 49 stredných škôl. Z hodnotených projektov komisia na základe stanovených kritérií vybrala 26 a 11 z nich získali základné školy a 15 stredné školy.

Na výzvu v roku 2022 bolo predložených 53 žiadostí v čiastke106 608,00 EUR.

Z hodnotených projektov komisia na základe stanovených kritérií vybrala celkom 28 škôl a z toho 12 RP zo základných a 16 RP zo stredných škôl.

Z výzvy na podávanie uvedených rozvojových projektov vyplýva, že **realizátor projektu** je povinný prezentovať výsledky projektu a využitie účelových finančných prostriedkov na vyhodnocovacom seminári, ktorého cieľom je aj výmena skúseností. Hodnotiaci seminár vybraných projektov na podporu organizačného zabezpečenia vzdelávania pedagogických zamestnancov v oblasti finančnej gramotnosti a výchovy k podnikaniu každoročne pripravuje a realizuje Štátny inštitút odborného vzdelávania (Ďalej ŠIOV). Posledné dva roky v čase pretrvávajúce pandémie Covid-19 online cez MS Teams. Účastníkmi hodnotiaceho seminára sú zástupcovia vybraných projektov, ministerstva, hostí hlavne z medzirezortnej expertnej skupiny pre finančnú gramotnosť a ŠIOV.

Bratislava 11. septembra 2022 Ing. Gabriela Horecká

Odbor FG, SCCF a PSM